  Виталий Пронин Така. Арня кутсконын сак кариське: малпамтэ шорысь шуг-секытъёс кылдозы. Керетӥсь адямиосын пумиськоды, супыльтӥсьёс шедёзы. Адӟымтэ-кылымтэ улэ аналске но азьлань вамыштэ. Арня пумын ваньмыз радъяськоз, тужгес удалтоз ужбергатон удысын ужасьёслы. Ош. Ужаськоды кадь, нош пайдаезуг шӧдӥськы. Семья куспады валамтэос кылдозы, чидась кариське, кылдэс вераса, асьтэлэсь мылкыддэс гинэ куашкатоды. Ужъёсты каньылля радъяськозы, вӧзысьтыды эшъёстылы ӧд люкетэ ке. Коньдондэс шыръялэ, арня пумын малпамтэ шорысь трос басьяськоно луоз. Кыктоос. Быдэс арняды огсыр ортчоз. Уже ветлоды, дорады сылалтӥськоды, утялтӥськоды. Ӵапак дырыз отпуске потыны, куноостӥ ветлыны. Сюрес вылэ потэмдылэсь азьло вань техникадэс эскере, йылсо арбериослэсь утиське. Кисло-кусло. Мытэм ужъёсты вӧй вылтӥ кадь радъяськозы, эшъёсты но паймозы. Озьы ке но азьветлӥсь эн кариське — вожъяськисьёсты трос, керетонъёсы эн пыриське. Огназы улӥсьёслы шаплыгес но сакгес кариськоно: синмаськем муртты вӧзады, нош тӥ палэнысь эш утчаськоды. Лев. Арняды туж ӝог ортчоз но кемалы вунонтэм кылёз. Мытэм ужъёстэс йылаз-пумаз вуттэ, нош выльёсыз борды эн басьтӥське. Малпанъёстэс уж вылын быдэстэмлэсь азьло калыклы эн шараялэ. Арня пумын малпамтэ шорысь ӟеч ивор кылоды яке кытысь ке коньдон вуоз. Нылмурт. Кужымды дурыныз пӧзе, вань мытэм ужъёстэс ӝог но капчиен быдэстоды. Таяз арняе котькытчы вуттӥськоно, трос адямиосын пумиськоно луоз. Саклыктэс эн ыштэ, документъёсы чакласькытэк кинюртэмдэс эн пуктэ. Верам кылдылы кузё луэ: ужады но, семьяяды но. Весъёс. Утчась мурт шедьтэ, интыысьтыды гинэ вырӟыны кулэ. Мытэм ужъёстэс одно ик йылпумъялэ, быгатэмдыя эшъёстылы но юрттӥське. Уксёдэс люкалэ, чыры-пыры басьяськонлы сое эн кутэ. Ужамдылэсь трос вераськиськоды, семья куспады керетонъёс потозы, кылдэс пинь сьӧрады возе. Скорпион. Ужъёсты трос ке но, мылкыдды капчи. Ӵапак дырыз азьвыл мытэм ужъёстэс йылпумъяны, выль проектъёс борды басьтӥськыны. Семья улонады но бадӟымесь воштӥськонъёс витё: кин ке сюан ортчытоз, кин ке нылпи ваёно луэмзэ тодоз. Ӵыжы-выжыослы юрттӥськоно, мыныны уд ваньмиське ке, жингыртэ коть. Ыбылӥськись. Арня кутсконын ик ужаны люкетӥсьёс шедёзы, чакламтэ интыосы ветлоно луоз, трос уксёдэс быдтоды. Кулэ дыръяз кылдэс вераны дӥсьтэ, соку трос уз косъяське. Мылкыддэс бурдъялоз семьяды: котыр ласянь юрттӥськозы, ческыт пӧраськемен куноятозы, шуныт кылъёсын буйгатозы. Сюро кеч. Мылкыдды куашкамын, ортчемез сюлэмдэс ялан чепылля. Шуг-секытъёстэс вормыны но мылкыддэс ӝутыны юрттоз выль кылдэм эшты. Арня пумын уксё басьтоды. Тазалыкты чутэ, дырдэс эн жалялэ эмъясьёс доры ветлыны. Шутэтскон нуналъёстэс семьяеныды ортчытэ. Ву кисьтась. Пӧсь куазь ӟеч ужаны люкетоз. Котырысь адямиос мылкыддэс куашкатозы. Вань веранъёссэс санэ эн басьтэ, соку улыны капчигес луоз. Бадӟым ужъёстэс но кивалтӥсьёсын пумиськондэс арня пумлы кельтэ, матысь эшъёсыныды ӵош выль удыс борды басьтӥське. Чорыгъёс. Асьтэлы осконды вань дыръя азьлань вамыштэ. Юрттӥськыны мылкыд карисьёс трос луозы, но оскымон эшъёстэс гинэ бордады кутэ. Малпанъёстэс гожтыса кельтэ, бӧрысь тодады уз лыктэ ни. Арня пумын дасяське куно пумитаны, кемалась ышем-бырем эшты адскыны вуоз.  